་ཏེ། བྷཻ་ར་ཛྱེ་གུ་རུ་བཻ་ཌཱུརྻ་པྲ་བྷ་ར་ཛ་ཡ། ཏ་ཐཱ་ག་ཏཱ་ཡ། ཨརྷ་ཏེ་སམྱཀྶཾ་བུདྡྷཱ་ཡ། ཏདྱ་ཐཱ། ཨོཾ་བྷཻ་ར་ཛྱེ་བྷཻ་ར་ཛྱེ་མ་ཧཱ་བྷཻ་ར་ཛྱེ་རཱ་ཛ་ས་མུངྒ་ཏེ་སྭཱ་ཧཱ། ཞེས་གཟུངས་རིང་དང་། ཏདྱ་ཐཱ། ཨོཾ་བྷཻ་ར་ཛྱེ་བྷཻ་ར་ཛྱེ་མ་ཧཱ་བྷཻ་ར་ཛྱེ་བྷཻ་ར་ཛྱེ་རཱ་ཛཱ་ས་མུངྒ་ཏེ་སྭཱ་ཧཱ། ཞེས་གཟུངས་ཐུང་སྟེ་གོང་འོག་གསུམ་པོ་ཚང་བ་བཟླ་ཐུབ་ན་ཕན་ཡོན་ཤིན་ཏུ་ཆེ་ཞིང་། དེ་ལྟར་མི་ནུས་པ་དག་གིས་གཟུངས་ཐུང་ཕྱི་མ་འདི་བཟླས་པས་ཀྱང་དོན་འགྲུབ་བོ། ༈ །དེ་ནས་ཁྲུས་གསོལ་ནི། བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་རིག་པ་དང་ཞབས་སུ་ལྡན་པ། བདེ་བར་གཤེགས་པ། འཇིག་རྟེན་མཁྱེན་པ་སྐྱེས་བུ་འདུལ་བའི་ཁ་ལོ་བསྒྱུར་བ། བླ་ན་མེད་པ་ལྷ་དང་མི་རྣམས་ཀྱི་སྟོན་པ་སངས་རྒྱས་བཅོམ་ལྡན་འདས་དེ་དག་ཐམས་ཅད་ལ་ཡོ་བྱད་ཐམས་ཅད་དང་ལྡན་པའི་ཁྲུས་འདི་གསོལ་བར་བགྱིའོ། །འདི་ནི་ཁྲུས་མཆོག་དཔལ་དང་ལྡན། །ཐུགས་རྗེའི་ཆུ་ནི་བླ་ན་མེད། །བྱིན་རླབས་ཡེ་ཤེས་ཆུ་ཡིན་ཏེ། །ཅི་འདོད་དངོས་གྲུབ་སྩོལ་བར་མཛོད། །ཅེས་དང་རོལ་མོ་བྱ་ཞིང་དེའི་བར་དུ། ཨོཾ་ན་མོ་བྷ་ག་ཝ་ཏེ་བཛྲ་སཱ་ར་པྲ་མརྡ་ནེ། ཏ་ཐཱ་ག་ཏཱ་ཡ་ཨརྷ་ཏེ་སམྱཀྶཾ་བུདྡྷཱ་ཡ། ཏདྱ་ཐཱ། ཨོཾ་བཛྲེ་བཛྲེ། མ་ཧཱ་བཛྲེ། མ་ཧཱ་ཏེ་ཛ་བཛྲེ། མ་ཧཱ་བིདྱཱ་བཛྲེ། མ་ཧཱ་བོ་དྷི་ཙིཏྟ་བཛྲེ། མ་ཧཱ་བོ་དྷི་མཎྜོ་པ་སཾ་ཀྲ་མ་ཎ་བཛྲེ་སརྦ་ཀརྨ་ཨཱ་ཝ་ར་ཎ་བི་ཤོ་དྷ་ན་བཛྲེ་སྭཱ་ཧཱ། ཞེས་མཆོད་སྦྱིན་གྱི་གཟུངས་འདི་ཚར་གཅིག་བརྗོད་པའམ། དེ་ཙམ་མི་ནུས་ན་ཡེ་དྷརྨཱ་སོགས་རྟེན་འབྲེལ་སྙིང་པོ་བརྗོད་ཀྱང་ཆོག ཇི་ལྟར་བལྟམས་པ་ཙམ་གྱིས་ནི། །ལྷ་རྣམས་ཀྱིས་ནི་ཁྲུས་གསོལ་ལྟར། །ལྷ་ཡི་ཆུ་ནི་དག་པ་ཡིས། །དེ་བཞིན་བདག་གིས་སྐུ་ཁྲུས་གསོལ། །རོལ་མོ་གཟུངས་སྔགས། རི་བོ་ལྟར་ནི་མཛེས་པ་ཡི། །ཡོན་ཏན་དམ་པའི་རྒྱན་ལྡན་པ། །མཆོད་གནས་རིན་ཆེན་ཁྱེད་རྣམས་ལ། །བདག་ཅག་དད་པས་སྐུ་ཁྲུས་གསོལ། །རོལ་མོ་གཟུངས་སྔགས། ༈ རྣམ་དག་སྐྱོན་བྲལ་བྱང་ཆུབ་སེམས་ཀྱི་དབྱིངས། །རྣམ་དག་«་་་་་འདི་མཁན་པོ་བོདྷི་ས་ཏྭའི་གསུང་ཡིན་པས་བྱིན་རླབས་ཆེའོ།།» སྐྱོན་བྲལ་ཡོན་ཏན་ཚོགས་ཀྱི་གཏེར། །ཀུན་གྱིས་ཕྱག་བྱས་བསྟོད་ཅིང་མཆོད་པའི་གནས། །བདུད་བཞིའི་དཔུང་རྣམས་མ་ལུས་ཚར་གཅོད་ཕྱིར། །ཆོས་དབྱིངས་དག་པའི་སྐུ་«་་་་་དེ་བཞིན་སྐུའི་གནས་སུ་གསུང་དང་ཐུགས་སྦྱར་ཏེ་སྐུ་གསུང་ཐུགས་ཁ་སྤོས། »ལ་ཁྲུས་ཆབ་གསོལ། །ཉོན་མོངས་འཁྲུལ་པའི་རྟོག་པ་དག་གྱུར་ཅིག །རོལ་མོ་གཟུངས་སྔགས། དེ་བཞིན་གཤེགས་དང་དེ་ཡི་སྲས་རྣམས་ལ། །རིན་ཆེན་བུམ་པ་མང་པོ་སྤོས་ཀྱི་ཆུས། །ཡིད་འོང་ལེགས་པར་བཀང་བ་གླུ་དང་ནི། །རོལ་མོར་བཅས་པ་དུ་མས་སྐུ་ཁྲུས་གསོལ། །ཞེས་ཁྲུས་གསོལ་གྱི་ཚིགས་བཅད་རེ་རེའི་མཐར་རོལ་མོ་བྱ་ཞིང་རོལ་མོའི་བར་ལ་མཆོད་སྤྲིན་གྱི་གཟུངས་དང་རྟེན་འབྲེལ་སྙིང་པོ་གང་རིགས་བཟླ་བ་མ་གཏོགས་ཁྲུས་དང་མཆོད་པའི་སྔགས་གཞན་ནས་འབྱུང་བ་མདོ་ཆོག་གི་སྐབས་སུ་སྦྱར་ཡང་བཤད་ཁུངས་མེད་པས་མདོ་ལུགས་སུ་མི་འགྱུར་རོ། །དེ་ནས་རས་དཀར་པོ་ཁ་ཚར་མ་ཉམས་པས་སྐུ་ཕྱི་བའི་ཚུལ་བྱ་ཞིང་། བདེ་གཤེགས་སྐུ་གསུམ་དཔེ་དང་མཚན་མངའ་ཡང་། །འགྲོ་བའི་དོན་དུ་གཟུགས་སྐུ་ཅིར་ཡང་གདའ། །རིན་ཆེན་དབྱིག་ལྟར་ཉེས་པའི་སྐྱོན་བྲལ་ཡང་། །འཇིག་རྟེན་སྲི་ཞུ་གུས་པའི་ཚུལ་ཙམ་དུ། །སྡིག་མེད་རྒྱལ་བ་རྣམས་ཀྱིས་རབ་བསྔགས་པའི། །རས་མཆོག་འདི་ཡིས་རྒྱལ་བའི་སྐུ་ཕྱིས་པས། །ཉོན་མོངས་དུག་གསུམ་སྒྲིབ་པ་ཀུན་སྦྱངས་ནས། །སྐུ་གསུམ་ངང་དུ་བདག་ཅག་མྱུར་འགྲུབ་ཤོག །ཅེས་དང་། ཡང་སྐུ་ལ་བྱུག་པ་འབུལ་ཚུལ་གྱིས། སྟོང་གསུམ་ཀུན་ཏུ་དྲི་མཆོག་འབྱུང་འགྱུར་བའི། །སྤོས་མཆོག་རྣམས་ཀྱིས་ཐུབ་དབང་རྣམས་ཀྱི་སྐུ། །གསེར་སྦྱངས་བཙོ་མ་བྱི་དོར་བྱས་པ་ལྟར། །འོད་ཆགས་འབར་བ་དེ་དག་བྱུག་པར་བགྱི། །བདེ་གཤེགས་བརྒྱད་ལ་སྣམ་སྦྱར་སོགས་ན་བཟའ་ངུར་སྨྲིག་འབུལ་བར་མོས་ཏེ། དྲི་མེད་མཚན་ལ་སྤྲོས་པ་མི་མངའ་ཡང་། །དད་པས་ངུར་སྨྲིག་རྒྱལ་མཚན་ཕུལ་བ་ཡིས། །ནམ་མཁའི་མཐའ་དང་མཉམ་པའི་འགྲོ་བ་ཀུན། །སངས་རྒྱས་བརྟུལ་ཞུགས་མཆོག་ལ་སྤྱོད་པར་ཤོག །འཁོར་རྣམས་ལ་ན་བཟའ་ཕུལ་བར་མོས་ཏེ། ལྷ་རྫས་ལས་བྱུང་ཁ་དོག་ལེགས་བསྒྱུར་བའི། །ན་བཟའ་ཤིན་ཏུ་དྲི་ཞིམ་ཡིད་འོང་ལྡན། །གོས་བཟང་སྲབ་ལ་འཇམ་པ་སྣ་ཚོགས་པ། །འཇམ་དཔལ་སྐྱབས་གྲོལ་སོགས་ལ་དབུལ་བར་བགྱི། །རྒྱན་འབུལ་བར་མོས་ཏེ། རྒྱལ་བ་མཚན་དཔེའི་རང་བཞིན་རྒྱན་ལྡན་ཕྱིར། །རྒྱན་གཞན་དག་གིས་བརྒྱན་པར་མི་འཚལ་ཡང་། །རིན་ཆེན་རྒྱན་མཆོག་ཕུལ་བས་འགྲོ་ཀུན་གྱིས། །མཚན་དཔེས་བརྒྱན་པའི་སྐུ་ལུས་ཐོབ་པར་ཤོག །མཆོད་པའི་བྱེ་བྲག་ཡོ་བྱད་འབུལ་བར་མོས་ཏེ། བརྩེ་བའི་འཁོར་ཡུག་སྙན་པའི་བ་དན་དང་། །ཏིང་འཛིན་བླ་བྲེ་སྤོབས་པའི་འོད་གསལ་བ། །མཆོག་རྒྱན་འོས་པའི་ཉེར་མཁོ་འདི་དག་འབུལ། །སྐྱེ་བོས་རྣམ་དག་ཡེ་ཤེས་ཐོབ་པར་ཤོག །རིན་ཆེན་མཛེས་པའི་བཀྲ་ཤིས་བུམ་པ་འདི། །སྣ་ཚོགས་བཅུད་ཀྱིས་བཀང་སྟེ་ཕུལ་བ་ཡིས། །ལས་དང་ཉོན་མོངས་དྲི་མ་ཀུན་བྱང་ནས། །བྱང་ཆུབ་སེམས་ཀྱི་རླན་གྱིས་བརླན་པར་ཤོག །ས་གཞི་སྤོས་ཀྱིས་བྱུགས་ཤིང་མེ་ཏོག་བཀྲམ། །རི་རབ་གླིང་བཞི་ཉི་ཟླས་བརྒྱན་པ་འདི། །སངས་རྒྱས་ཞིང་དུ་དམིགས་ཏེ་ཕུལ་བ་ཡིས། །འགྲོ་ཀུན་རྣམ་དག་ཞིང་ལ་སྤྱོད་པར་ཤོག ༈ །མཇུག་ཆོག་གཏང་རག་གི་ཕྱག་མཆོད་ནི། ཀུན་མཁྱེན་ཀུན་ལ་གཟིགས་པའི་བཅོམ་ལྡན་འདས། །ཇི་ལྟར་ཇི་སྙེད་མཁྱེན་པ་འཇམ་དཔལ་དབྱངས། །ཡོན་གནས་ཡོན་ཏན་གཏེར་གྱུར་ཞི་འཚོ་སོགས། །བརྒྱུད་པའི་བླ་མ་རྣམས་ལ་ཕྱག་འཚལ་ལོ། །སྐྱོབ་པ་སངས་རྒྱས་ཀུན་དང་གཉིས་སུ་མེད། །ལེགས་གསུང་སྒྲོན་མེ་སྟོན་པ་ཆོས་ཀྱི་རྗེ། །སྟོན་པའི་བསྟན་པ་འཛིན་པའི་གང་ཟག་མཆོག །དྲིན་ཅན་བླ་མ་རྣམས་ལ་ཕྱག་འཚལ་ལོ། །སྙིགས་དུས་འགྲོ་ལ་དགོངས་པའི་བཅོམ་ལྡན་འདས། །བདེ་གཤེགས་བདུན་དང་ཐུབ་དབང་དམ་པའི་ཆོས། །འཇམ་དབྱངས་སྐྱབས་གྲོལ་ཕྱག་རྡོར་འཁོར་དང་བཅས། །གནོད་སྦྱིན་སྡེ་དཔོན་རྣམས་ལ་གུས་ཕྱག་འཚལ། །ཞེས་ཕྱག་འཚལ་དང་། ༈ འཕགས་པའི་ཚོགས་དེ་དག་ཐམས་ཅད་ལ་མཆོད་ཡོན་དང་བྱུག་པ། མེ་ཏོག་དང་བདུག་སྤོས། མར་མེ་དང་ཞལ་ཟས། རོལ་མོ་དང་སིལ་སྙན། གདུགས་དང་བ་དན་ལ་སོགས་པ་དངོས་སུ་ཅི་འབྱོར་པ་འདི་དག་དང་། ཕྱོགས་བཅུ་ན་བདག་པོས་ཡོངས་སུ་མ་བཟུང་པའི་ལྷ་དང་མིའི་རྫས་དམ་པ་བདེ་བའི་ཡོ་བྱད་ཕུན་སུམ་ཚོགས་པ་ཐམས་ཅད་དང་གཟུངས་དང་རིག་པའི་མཐུ་དང་མོས་པའི་སྟོབས་ཀྱིས་བསྐྱེད་པའི་མཆོད་པའི་སྤྲིན་ཕུང་པོ་གསུམ་པའི་མདོ་དང་། བཟང་པོ་སྤྱོད་པའི་སྨོན་ལམ་ལས་བྱུང་བ་རྒྱ་མཚོ་ཐམས་ཅད་ཀྱིས་ནམ་མཁའི་ཁམས་ཀྱི་མཐའ་ཀླས་པ་ཐམས་ཅད་རྒྱས་པར་བཀང་སྟེ་འབུལ་ལོ། །མཆོད་དོ། །བདག་ཅག་གིས་ཐོག་མ་མ་མཆིས་པ་ནས་འཁོར་བ་ནས་འཁོར་བའི་ཚེ་རབས་ཐམས་ཅད་དུ་སྡིག་པ་མི་དགེ་བའི་ལས། མདོར་ན་མི་བགྱི་པར་རིགས་པའི་ལས་ནི་བགྱིས། བགྱི་བར་འོས་པའི་ལས་མ་བགྱིས་པ་ལ་སོགས་པ་དང་དངོས་སྡིག་ཅི་མཆིས་པ་ཐམས་ཅད་ཡང་དག་པར་འཆགས་སོ། །དུས་གསུམ་གྱི་འཕགས་པ་དང་སྐྱེ་བོའི་དགེ་བའི་རྩ་བ་མཐའ་དག་གི་བསོད་ནམས་ཐམས་ཅད་ལ་རྗེས་སུ་ཡི་རང་ངོ་། །ཕྱོགས་བཅུའི་རྒྱལ་བ་ཐམས་ཅད་ལ་ཆོས་ཀྱི་འཁོར་ལོ་བླ་ན་མེད་པ་བསྐོར་བར་བསྐུལ་ལོ། །འཇིག་རྟེན་གྱི་སྒྲོན་མེ་གང་དག་མྱ་ངན་ལས་འདའ་བའི་ཚུལ་སྟོན་པར་བཞེད་པ་དེ་དག་ཐམས་ཅད་ལ་མྱ་ངན་ལས་མི་འདའ་བར་འཇིག་རྟེན་གྱི་དོན་མཛད་ཅིང་ཡུན་དུ་བཞུགས་པར་གསོལ་བར་འཚལ་ལོ། །དེ་ལྟར་བགྱིས་པའི་བསོད་ནམས་ཀྱི་ཕུང་པོ་ཅི་མཆིས་པ་ཐམས་ཅད་བདག་གཞན་མ་ལུས་པ་བླ་ན་མེད་པའི་བྱང་ཆུབ་མངོན་དུ་བྱེད་པའི་རྒྱུར་བསྔོའོ། ༈ །དེ་ལྟར་«་་་་་འདིར་མདོ་ཆོག་རྒྱས་པའི་སྐབས་འདོད་གསོལ་སྨོན་ལམ་བྱུང་བ་རྣམས་ལོ་ཆེན་གྱིས་ཤློ་ཀ་གཅིག་པུ་འདི་ལ་བཏུས་པར་སྣང་ཡང་ཁ་སྐོང་དུ་ཚིགས་བཅད་ལྔ་ཁོ་བོས་སྦྱར་བ་ཡིན་ནོ།།» བདེ་གཤེགས་འཁོར་དང་བཅས་རྣམས་ལ། །ཕྱག་འཚལ་མཆོད་དང་སྡིག་བཤགས་ཡི་རང་བསྐུལ། །གསོལ་བཏབ་སྨོན་ལམ་མཐུ་ཡིས་ཆོས་རྒྱལ་སྲིད། །ཕན་བདེ་ཆེར་རྒྱས་དམ་ཆོས་རིང་གནས་ཤོག །དེ་འཛིན་མཆོག་རྣམས་སྐུ་ཚེ་མཛད་ཕྲིན་རྒྱས། །དགེ་འདུན་སྡེ་རྣམས་ཐུགས་མཐུན་ཁྲིམས་གཙང་ཐོབ། །ཆོས་སྤྱོད་བཅུ་འཕེལ་དཀར་པོའི་ཕྱོགས་འཛིན་པའི། །ལྷ་ཀླུ་མི་རྣམས་དབུ་འཕང་དགུང་བསྟོད་ཤོག །འཇིག་རྟེན་ཁམས་སུ་མི་བདེའི་མིང་མེད་ཅིང་། །ཚེ་དཔལ་བསོད་ནམས་རྫོགས་ལྡན་དུས་བཞིན་འཕེལ། །མཐའ་ཡས་འགྲོ་བ་དགེ་བཅུའི་ལམ་ཞུགས་ནས། །མངོན་མཐོའི་རྟེན་བརྒྱུད་བྱང་ཆེན་མྱུར་ཐོབ་ཤོག །ནག་པོའི་ཕྱོགས་གྱུར་མི་དང་མི་མིན་སོགས། །བསམ་སྦྱོར་ལོག་པར་འཕྱན་པའི་ཚང་ཚིང་ཀུན། །མདོ་སྡེའི་བཀའ་ཉན་གཏུམ་དྲགས་གནོད་སྦྱིན་སྡེའི། །མཐུ་སྟོབས་ཡེ་ཤེས་མེ་ལྕེས་སྲེག་པར་ཤོག །ཉམ་ཐག་སྲིད་པ་བར་མའི་སེམས་ཅན་རྣམས། །འཇིགས་སྐྲག་འཁྲུལ་སྣང་ངན་སོང་མི་མྱོང་ཞིང་། །བཅོམ་ལྡན་སྨན་བླའི་ཐུགས་རྗེའི་འོད་ཟེར་གྱིས། །དྲངས་ཏེ་དག་པའི་ཞིང་མཆོག་བགྲོད་པར་ཤོག །མདོར་ན་འདིས་མཚོན་དུས་གསུམ་བསགས་པའི་དགེ །འཁོར་གསུམ་མཚན་མའི་དུག་དང་མ་འདྲེས་པར། །ཀུན་བཟང་འཇམ་དཔལ་དཔའ་བོའི་རྗེས་འགྲོ་ཞིང་། །རླབས་ཆེན་སྨོན་ལམ་རྒྱ་མཚོར་འཇུག་པར་ཤོག །ཅེས་བརྗོད། བཟོད་གསོལ་ནི། མ་འབྱོར་པ་དང་ཉམས་པ་དང་། །གང་ཡང་བདག་རྨོངས་བློ་ཡིས་ནི། །བགྱིས་པ་དང་ནི་བགྱིད་སྩལ་གང་། །དེ་ཡང་བཟོད་པར་མཛད་དུ་གསོལ། །དུས་ངན་སེམས་ཅན་བསོད་ནམས་དམན། །མ་རིག་ཉོན་མོངས་དང་འདྲེས་པས། །འཕགས་པའི་ཐུགས་དགོངས་མ་རྫོགས་པ། །དེ་ཡང་བཟོད་པར་མཛད་དུ་གསོལ། །སེར་སྣའི་དབང་གྱུར་མི་མཁས་པས། །མཆོད་པར་ངན་ཞིང་བཤམས་ཉེས་པ། །མགོན་པོ་ཐུགས་རྗེ་ཆེ་ལྡན་པས། །དེ་ཡང་བཟོད་པར་མཛད་དུ་གསོལ། །བག་མེད་སྤྱོད་པ་མ་དག་པས། །མདོ་ལས་བྱུང་བའི་ཆོ་ག་བཞིན། །མ་ལྕོགས་འཁྲུལ་པ་ཅི་མཆིས་པ། །དེ་ཡང་བཟོད་པར་མཛད་དུ་གསོལ། །ལྷག་པ་དང་ནི་ཆད་པ་དང་། །ཆོ་གའི་ཡན་ལག་ཉམས་པ་དང་། །བདག་གིས་བརྗེད་ངེས་ཅི་མཆིས་པ། །དེ་ཡང་བཟོད་པར་མཛད་དུ་གསོལ། །གཤེགས་གསོལ་ནི། དེ་ལྟར་གསོལ་ཚེ་སྒོ་གསུམ་ཉེས་སྐྱོན་གྱིས། །ནོངས་པ་ཅི་བགྱིས་གནོང་ཞིང་འགྱོད་པས་བཤགས། །བཟོད་པར་བཞེས་ནས་རང་རང་གནས་སུ་བཞུད། །སྤྱན་འདྲེན་ཚེ་ན་ཐུགས་རྗེས་མྱུར་གཤེགས་གསོལ། །ཁྱེད་ཀྱིས་སེམས་ཅན་དོན་ཀུན་མཛད། །རྗེས་སུ་མཐུན་པའི་དངོས་གྲུབ་སྩོལ། །སངས་རྒྱས་ཡུལ་དུ་གཤེགས་ནས་ཀྱང་། །སླར་ཡང་ཐུགས་རྗེས་འབྱོན་པར་མཛོད། །ཅེས་བརྗོད། བཟང་སྤྱོད་སྨོན་ལམ་སོགས་བསྔོ་སྨོན་རྒྱས་པ་བྱ་ཞིང་། དེ་ལྟར་མིན་ཡང་སྐབས་སུ་བབས་པའི་སྨོན་ལམ་ཚིགས་བཅད་ཅི་རིགས་བརྗོད་ལ་བཀྲ་ཤིས་བྱ་བ་ནི། རྒྱལ་མཚན་རྩེ་མོར་དབང་གི་རྒྱལ་པོ་ལྟར། །ལྷག་པའི་ལྷ་ཡི་གཙུག་གི་རྒྱན་གྱུར་པའི། །སྒྲུབ་པ་པོ་ལ་དངོས་གྲུབ་མཆོག་སྩོལ་བའི། །དཔལ་ལྡན་བླ་མ་རྣམས་ཀྱི་བཀྲ་ཤིས་ཤོག །སྙིགས་མའི་འགྲོ་ལ་ཐུགས་རྗེ་ཉི་མའི་འོད། །ཆེས་ཆེར་རབ་འབར་བཅོམ་ལྡན་བདེ་གཤེགས་བདུན། །སྨོན་ལམ་གསུང་བ་དོན་ཀུན་གྲུབ་པ་སོགས། །རྫོགས་པའི་སངས་རྒྱས་རྣམས་ཀྱི་བཀྲ་ཤིས་ཤོག །ཐོས་པ་ཙམ་གྱིས་སྲིད་ཞིའི་སྡུག་བསྔལ་ལས། །རྣམ་པར་སྒྲོལ་ནུས་ཟབ་དང་རྒྱ་ཆེ་བའི། །སྙིང་པོ་སྨན་གྱི་མདོ་སྡེ་བརྒྱད་བརྒྱ་པ། །གསུང་མཆོག་དམ་པའི་ཆོས་ཀྱི་བཀྲ་ཤིས་ཤོག །ཞུ་གསོལ་སྲུང་སྐྱོབ་མཛད་པའི་སེམས་དཔའ་ཆེ། །ཉན་ཐོས་ཕྱོགས་སྐྱོང་གནོད་སྦྱིན་སྡེ་དཔོན་སོགས། །ཆོས་འདི་ཡུན་དུ་འཕེལ་ཞིང་གནས་བྱེད་པའི། །དགེ་འདུན་འདུས་པའི་ཚོགས་ཀྱི་བཀྲ་ཤིས་ཤོག །གཞན་ཡང་བཀྲ་ཤིས་ཀྱི་ཚིགས་བཅད་མདོ་དང་མཐུན་པ་བརྗོད་ལ་མེ་ཏོག་གི་ཆར་དབབ་པར་བྱའོ། །དེ་ལྟར་སྦྱོར་དངོས་རྗེས་གསུམ་གྱི་མདོ་ཆོག་ཉམས་སུ་ལེན་ཚུལ་འདི་ནི། ཐམས་ཅད་མཁྱེན་པ་བུ་སྟོན་རིན་པོ་ཆེའི་བརྒྱུད་འཛིན་གྱི་གཙོ་བོ་ཀུན་མཁྱེན་བསོད་ནམས་འཕེལ་བའི་ཐུགས་སྲས་མཁས་པའི་ནང་ན་མཁས་པར་གྱུར་པ་སྟག་ལོ་སྨྲ་བའི་ཉི་མས་མཛད་པའི་གཞུང་ལ་བླ་མ་གོང་མའི་གསུང་གིས་ཁ་བསྐངས་ཏེ། དོན་ལ་རང་བཟོའི་དྲི་མས་ཅུང་ཟད་ཙམ་ཡང་མ་གོས་པར་ཁྲིགས་སུ་བསྡེབས་པ་ཡིན་པས་ཡིད་ཆེས་སུ་མཛད་འཚལ་ལོ། །བདེ་གཤེགས་བདུན་གྱི་ཐུགས་དམ་སྐུལ་བའི་གཞུང་། །བསྡུས་དང་སྤྲོས་པའི་མཐའ་ལས་རྣམ་གྲོལ་ཞིང་། །དགོས་དོན་ཀུན་ཚང་ཁྲིགས་སུ་བསྡེབས་པའི་དགེས། །འགྲོ་ཀུན་རྣམ་མཁྱེན་བདེ་དགས་ཚིམ་པར་ཤོག །ཅེས་སྨན་བླའི་མདོ་ཆོག་གི་སྙིང་པོ་གཞན་ཕན་བདེ་འཇུག་ཅེས་བྱ་བ་འདི་ནི། དགོན་པའི་སློབ་དཔོན་རིན་ཆེན་བློ་བཟང་མཁྱེན་རབ་སོགས་དོན་གཉེར་ཅན་མང་པོས་བསྐུལ་བའི་ངོར། བསོད་སྙོམས་པ་བློ་གསལ་བསྟན་སྐྱོང་གིས་ཀུན་དག